ג'סיקה אלבה

ג'סיקה מארי אלבה (באנגלית: Jessica Marie Alba; נולדה ב-28 באפריל 1981) היא שחקנית, דוגמנית ואשת עסקים אמריקאית. התפרסמה בגיל 19, כאשר לוהקה לתפקיד הראשי בסדרה "מלאך שחור" מבית FOX; עבורו קיבלה מועמדות לפרס גלובוס הזהב. שיחקה גם בסרטים הוליוודים שוברי קופות, בין היתר בסרטים "עיר החטאים", "ארבעת המופלאים", "ארבעת המופלאים: עלייתו של הגולש הכסוף", "העין", "פגוש את הפוקרס הקטנים", "יום האהבה", "מצ'טה", "ספיי קידס 4: כל הזמן שבעולם", "משימה סוף" ו"המכונאי 2: התחיה". אלבה גם מופיעה לעיתים קרובות ברשימת מאה הלוהטות של מגזין "MAXIM" ונבחרה במקום הראשון ברשימת 99 הנשים הנחשקות ביותר לשנת 2006, לפי פורטל האינטרנט AskMen.com. נבחרה על ידי מגזין FHM לאישה הסקסית ביותר בעולם לשנת 2007. אלבה נולדה בפומונה, קליפורניה שבארצות הברית, למשפחה קתולית. אביה ממוצא מקסיקני, אך לו גם שורשים יהודים-ספרדיים. אימה היא ממוצא דני, ולשי, גרמני, אנגלי וצרפתי. סבה היה מפקד בחיל הנחתים האמריקאי במשך 30 שנה, ששירת בחזית הפסיפית ובמלחמת העולם השנייה ולאחר מכן בלהקת חיל הנחתים האמריקאית. ג'סיקה גדלה במשפחת חיל האוויר האמריקאי יחד עם אחיה ג'ושוע (שהופיע איתה בפרק סיום עונה ראשונה של "מלאך שחור"), וסביה עד להגיעה לגיל 17. קריירת הצבא של האב אילצה את המשפחה לעבור לבילוקסי, מיסיסיפי ודל ריו, טקסס לפני שהשתקעו שוב בקליפורניה. במהלך ילדותה ונעוריה סבלה אלבה ממספר מחלות כמו מחלת הריאות אטלקטזיס, דלקת ריאות בתכיפות גבוהה, תוספתן קרוע, וכן ציסטה בחגורה הלימפטית על שם ולדייר. הדבר בודד אותה משאר התלמידים בבית הספר, משום שלדבריה, היא הייתה רוב הזמן בבית החולים כך שאף אחד לא הכיר אותה מספיק בשביל להתיידד עימה. אלבה גם אישרה שהיא סבלה בילדותה מטורדנות כפייתית. אלבה החלה להתעניין במשחק מגיל חמש. בגיל 12, היא החלה לקחת שיעורי משחק וכמה חודשים לאחר מכן, היא כבר הוחתמה על ידי סוכן. היא סיימה את התיכון בגיל 16 ועברה ללימודי משחק בתיאטרון. תפקידה הראשון של אלבה היה בסרט "מחנה שום מקום" שיצא ב-1994. אלבה השתתפה בסדרות הילדים "פליפר", בשלושה פרקים בקומדיה "עולמה הסודי של אלכס מאק", כמו גם השתתפות בסדרות כמו בוורלי הילס 90210, דרמת הפשע ברוקלין דרום, וכן ספינת האהבה: הגל הבא. אלבה זכתה להכרה בהוליווד לאחר שבשנת 1999 השתתפה בסרטים אף פעם לא התנשקה לצד דרו ברימור, ובקומדיית האימה יד רצחנית לאחר שגילמה תפקיד ראשי. את פריצת הדרך היא השיגה לאחר שג'יימס קמרון בחר בה מתוך 1,200 מועמדות לגלם את דמותה של מקס בסדרת המדע בדיוני מלאך שחור, שרצה למשך שתי עונות והסתיימה בשנת 2002. מאז, אלבה השתתפה בסרטים "שחקי אותה מותק" כרקדנית-כוריאוגרפית, בעיר החטאים כרקדנית האקזוטית ננסי קלאהן, בסרט ארבעת המופלאים והמשכו ארבעת המופלאים: עלייתו של הגולש הכסוף מבית מארוול קומיקס כסוזן סטורם, האישה הבלתי נראית. כמו כן הופיעה ב"סודות הים הכחול" לצד פול ווקר וכן בסרט בין הסדינים של צ'אק לצד השחקן דיין קוק. בשנת 2006, ג'סיקה אלבה הנחתה את טקס פרסי ה-MTV, שבו גם השתתפה במערכונים על הסרטים קינג קונג, משימה בלתי אפשרית 3, וצופן דה וינצ'י. ב-2008, הופיעה אלבה במותחן האימה "העין", בנוסף להשתתפות בסרטים "פיגשו את ביל" ו-"לאב גורו", לצד מייק מאיירס. היא חתומה על השתתפות בסרט ההמשך ל"עיר החטאים", שיצא ב-2014. בשנת 2010 השתתפה בקומדיה הרומנטית "יום האהבה" לצד אשטון קוצ'ר ועוד רבים אחרים. אלבה היא זוכת שני פרסים בעקבות משחקה במלאך שחור: פרס השחקנית הטובה ביותר בטקס פרסי הסאטורן, וכן בקטגוריית פריצת דרך בפרסי מגזין "TV Guide". כמו כן, השתתפה אלבה בסרט ספיי קידס 4: כל הזמן שבעולם, כאם חורגת לתאומים (רואן בלנצ'ארד ומיסון קוק) כשהיא מגלה להם שהיא מרגלת, הם יוצאים יחדיו למשימה להצלת הזמן שבעולם. בשנת 2013 שיחקה בסרט הקומי "ילדים בוגרים של גירושין" בתפקיד מישל. ב-2014 שיחקה ב-2 סרטים; בסרט "עיר החטאים: עלמה להרוג" לצד ג'וש ברולין וג'וזף גורדון לוויט ובסרט "סטרץ'". באותה השנה שיחקה במיני-סדרה "אוצרות בבל" לצד ויל פרל, טובי מגווייר, קריסטן ויג ועוד. למיני-סדרה נמנו 6 פרקים ששודרו ברשת IFC אשר נמצאת בבעלות AMC. ב-2015 שיחקה בסרט "משימה סוף". בשנת 2016 שיחקה בסרט "המכונאי 2: התחיה" לצד ג'ייסון סטיית'האם, ושיחקה בסרט האימה "הצעיף". בשנת 2000 הייתה בזוגיות עם עמיתה לסדרה "מלאך שחור" השחקן מייקל וות'רלי, והם אף התארסו. אולם ב-2003 הם נפרדו. במאי 2008 נישאה לקאש וורן (הבן של השחקן מייקל וורן), בן זוגה, אותו הכירה ב-2005 על סט צילומי הסרט "ארבעת המופלאים", בו עבד כעוזר במאי. ביוני 2008 ילדה את בתם הבכורה, באוגוסט 2011 ילדה את בתם השנייה ובשנת 2017 ילדה את בנם. מדיה וקבצים בנושא ג'סיקה אלבה בוויקישיתוף ג'סיקה אלבה, ברשת החברתית פייסבוק ג'סיקה אלבה, ברשת החברתית אקס (טוויטר) ג'סיקה אלבה, ברשת החברתית אינסטגרם ג'סיקה אלבה, ברשת החברתית טיקטוק ג'סיקה אלבה, ברשת החברתית LinkedIn ג'סיקה אלבה, סרטונים בערוץ היוטיוב ג'סיקה אלבה, ברשת החברתית Goodreads ג'סיקה אלבה, במסד הנתונים הקולנועיים IMDb (באנגלית) ג'סיקה אלבה, באתר "אידיבי", מאגר הידע העברי לקולנוע ישראלי ועולמי ג'סיקה אלבה, באתר AllMovie (באנגלית) ג'סיקה אלבה, באתר Rotten Tomatoes (באנגלית) ג'סיקה אלבה, באתר Box Office Mojo (באנגלית) ג'סיקה אלבה, באתר Metacritic (באנגלית) ג'סיקה אלבה, במסד הנתונים הקולנועיים KinoPoisk (ברוסית) ג'סיקה אלבה, באתר אפל מיוזיק (באנגלית) ג'סיקה אלבה, באתר MusicBrainz (באנגלית) ג'סיקה אלבה, באתר People ג'סיקה אלבה במגזין AskMen.com דודי כספי, לוס אנג'לס‏, מצילה את עצמה: ריאיון עם ג'סיקה אלבה לקראת "עיר החטאים 2", באתר וואלה, 21 באוגוסט 2014 "Jessica Alba says she'll never do a nude scene". Movies.msn.com. 14 בפברואר 2010. אורכב מ-המקור ב-17 באוקטובר 2012. נבדק ב-2 בספטמבר 2012. {{cite web}}: (עזרה) אמיר בוגן, לוס אנג'לס, ג'סיקה אלבה: "שורשים יהודיים זה מגניב", באתר ynet, 29 באוגוסט 2016